ନେତାଜୀଙ୍କ ମୃତ୍ୟୁର ଅକୁହା କଥା | Kanak News\nକନକ ବ୍ୟୁରୋଃ ନେତାଜୀ ସୁଭାଷ ଚନ୍ଦ୍ର ବୋଷ । ଭାରତୀୟ ସ୍ୱାଧୀନତା ସଂଗ୍ରାମରେ ଏପରି ଏକ ନାଁ, ଯାହାକୁ ଶୁଣିଲେ ଆଜି ବି ପ୍ରତ୍ୟେକ ଭାରତୀୟଙ୍କ ମନରେ ଶିହରଣ ସୃଷ୍ଟି ହୁଏ । ୭୫ ବର୍ଷ ତଳେ ତାଇୱାନରେ ଏକ ବିମାନ ଦୁର୍ଘଟଣାରେ ତାଙ୍କର ମୃତ୍ୟୁ ହୋଇଥିବା ଘୋଷଣା କରିଥିଲା ଜାପାନ । ନେତାଜୀଙ୍କ ସଂପର୍କୀତ ୩୦୪ ଫାଇଲ ସାର୍ବଜନୀନ ହେବା ପରେ ବି ତାଙ୍କ ମୃତ୍ୟୁ ରହସ୍ୟ ଉପରୁ ସଂପୂର୍ଣ୍ଣ ପରଦା ହଟିନାହିଁ । ନେତାଜୀଙ୍କ ୧୨୩ତମ ଜନ୍ମ ଜୟନ୍ତୀ ଅବସରରେ ତାଙ୍କୁ ମନେ ପକାଉଛି ସାରା ଦେଶ ।\nନେତାଜୀଙ୍କର କିପରି ହେଲା ମୃତ୍ୟୁ ? ୭୫ ବର୍ଷ ପରେ ବି ଦେଶବାସୀଙ୍କ ମନରୁ ହଟୁନି ସଂଦେହ । ତେବେ ଖୋସଲା କମିସନଙ୍କ ରିପୋର୍ଟ ଅନୁସାରେ ବିମାନ ଦୁର୍ଘଟଣାରେ ମୃତ୍ୟୁବରଣ କରିଥିଲେ ନେତାଜୀ ସୁଭାଷ ଚନ୍ଦ୍ର ବୋଷ । ତେବେ ନେତାଜୀ ଜନମାନସରେ ଏପରି ସ୍ଥାନ ଅଧିକାର କରିଥିଲେ ଯେ ଦୁର୍ଘଟଣାରେ ନେତାଜୀଙ୍କ ମୃତ୍ୟୁକୁ ଗ୍ରହଣ କରିପାରନ୍ତି ନାହିଁ ଦେଶବାସୀ । ଏହାକୁ ନେଇ ତଦନ୍ତ କମିସନ ପରେ କମିସନ ବସିଛି, ହେଲେ ପୂରା ରହସ୍ୟ ଉପରୁ ପରଦା ଉଠି ପାରିନାହିଁ । ମୋଦୀ ସରକାର କ୍ଷମତାକୁ ଆସିବା ପରେ କେନ୍ଦ୍ର ସରକାରଙ୍କ ପାଖରେ ଥିବା ନେତାଜୀଙ୍କ ସଂପର୍କୀତ କିଛି ଗୁପ୍ତ ରଖାଯାଇଥିବା ଫାଇଲ, ସର୍ବ ସାଧାରଣରେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ, ଗୃହ ମନ୍ତ୍ରାଳୟ, ବିଦେଶ ମନ୍ତ୍ରାଳୟ, କେନ୍ଦ୍ର ସଚିବାଳୟରେ ଥିବା ୩୦୪ଟି ଫାଇଲ ସାର୍ବଜନୀନ କରିଥିଲେ ।\nନଜର ପକାନ୍ତୁ ନେତାଜୀଙ୍କ ସଂପର୍କୀତ ସାର୍ବଜନୀନ ହୋଇଥିବା କିଛି ଗୁରୁତ୍ୱପୂର୍ଣ୍ଣ ତଥ୍ୟ ଉପରେ\n୧- ଖୋସଲା କମିସନ ରିପୋର୍ଟ ଅନୁସାରେ ୧୯୪୫ ମସିହା ଅଗଷ୍ଟ ୧୮ ତାରିଖରେ ତାଇୱାନ ଠାରେ ବିମାନ ଦୁର୍ଘଟଣାରେ ନେତାଜୀଙ୍କ ମୃତ୍ୟୁ ।\n୨- ୨୦ ଅଗଷ୍ଟ ୧୯୪୫ - ନେତାଜୀଙ୍କ ଅନ୍ତିମ ସଂସ୍କାର ।\n୩- ୧୯୪୫, ସେପ୍ଟେମ୍ବର ମାସରେ ଟୋକିଓ ସ୍ଥିତ ରେଙ୍କୋଜୀ ମନ୍ଦିରରେ ରଖାଗଲା ନେତାଜୀଙ୍କ ଚିତାଭସ୍ମ\n୪- ନେତାଜୀଙ୍କ ମୃତ୍ୟୁ ନେଇ ଜାପାନ ସରକାରଙ୍କ ଘୋଷଣା ପରେ ମଧ୍ୟ ଏହାକୁ ବିଶ୍ୱାସ କରୁନଥିଲା ବ୍ରିଟିଶ ସରକାର ।\n୫- ରେଙ୍କୋଜୀ ମନ୍ଦିର କର୍ତ୍ତୃପକ୍ଷକୁ ନେତାଜୀଙ୍କ ଚିତାଭସ୍ମର ରକ୍ଷଣାବେକ୍ଷଣା ପାଇଁ ଭାରତୀୟ ଦୂତାବାସ ପକ୍ଷରୁ ପ୍ରତିବର୍ଷ ୫ ହଜାର ଟଙ୍କା ଦିଆଯାଉଥିଲା\n୬- ନେତାଜୀଙ୍କ ଝିଅକୁ ମାସିକ ୬ ହଜାର ଟଙ୍କା ଦେଉଥିଲେ, ୧୯୬୫ରେ ତାଙ୍କ ବିବାହ ପରେ ଏହି ଅନୁଦାନକୁ ବନ୍ଦ କରି ଦେଇଥିଲେ ସରକାର ।\n୨୦୧୭ ମସିହାରେ ସାୟକ ସେନ୍ ନାମକ ଜଣେ ଆବେଦନକାରୀ ସୂଚନା ଅଧିକାର ଆଇନ ବଳରେ ନେତାଜୀଙ୍କ ମୃତ୍ୟୁକୁ ନେଇ କେନ୍ଦ୍ର ସରକାରଙ୍କୁ ତଥ୍ୟ ମାଗିଥିଲେ । ୧୯୪୫ ମସିହାେରେ ବିମାନ ଦୁର୍ଘଟଣାରେ ନେତାଜୀଙ୍କ ମୃତ୍ୟୁ ହୋଇଥିବା ସ୍ପଷ୍ଟ କରିଥିଲେ ସରକାର । ଗୁମନାମୀ ବାବା ହିଁ ସୁଭାଷ ଚନ୍ଦ୍ର ବୋଷ ବୋଲି ଯେଉଁ ଚର୍ଚ୍ଚା ହୋଇ ଆସୁଥିଲା, ତାହା ଗୁଜବ ବୋଲି କହିଥିଲେ କେନ୍ଦ୍ର ସରକାର ।\nଜାମିନ ମିଳିଲାନି, ଜେଲ ଗଲେ ପୂର୍ବତନ ବିଜେଡି ବିଧାୟକ? ଆୟ ବହିର୍ଭୂତ ସମ୍ପତି ଠୁଳ ଅଭିଯୋଗରେ ଆଜି ଭବାନୀପାଟଣାର ପୂର୍ବତନ ବିଧାୟକ ଅନାମ ନାଏକଙ୍କୁ ଗିରଫ କରିଥିଲା ଭିଜିଲାନ୍ସ ।
